McDonald, Anne (2013-03)
Thesis (MEdPsych)--Stellenbosch University, 2013.
AFRIKAANSE OPSOMMING: Die kwessie rondom manlikheid is kompleks en daar bestaan baie teorieë oor hoe geslag gebou word. Die sentrale uitgangspunt van hierdie studie is dat die konstruksie van geslag ‘n resultaat van dinamiese sosiale interaksie is en dus aan 'n post-strukturalistiese paradigma toegeskryf word. As sodanig bestaan die konsep van verskeie vorme van manlikheid om te verduidelik hoe verskillende kontekste manlike idees beïnvloed. Dit is nie 'n passiewe proses nie. Individue word as aktiewe skeppers van hulle eie identiteit beskou. Navorsing toon egter dat nie alle vorme van manlikheid gelyk is nie. Hegemoniese manlikheid hou 'n dominante posisie in stand deur die gebruik van strategieë van mag en oorheersing; die hoogsteposisie van status in die hiërargie van manlikheid word dus gestaaf. Die doel van hierdie studie is om na die narratiewe van pre-adolessente seuns oor manlikheid te luister. Post-strukturalistiese en sosiale konstruktivistiese idees wat aandui dat bedoelings vloeibaar en veranderbaar is, afhangende van kultuur en die betekenis wat deur 'n individu daaraan geheg word, voorsien dus 'n teoretiese raamwerk vir hierdie kwalitatiewe studie. Deur die gebruik van ‘n narratiewe ondersoek-ontwerp, is die betekenis van die individuele ervaringe van ses seuns in die konteks van 'n enkel-geslag voorbereidende skool geevalueer. Die verhale van hierdie deelnemers, wat doelgerig geselekteer is, is verkry deur gebruik te maak van onderhoude, 'n fokus groep en die konstruksie van 'n collage as data insamelingsmetodes. Die geanaliseerde data is beide in die vorm van verhale van die deelnemers sowel as 'n tematiese analise aangebied. Die bevindinge dui daarop dat binne hierdie private, enkel-geslag voorbereidende skoolkonteks, verskeie konstruksies van manlikheid gevorm word en het telkens beblyk in verhouding tot hegemoniese idees oor manlikheid gebou te word. Daar is bevind dat vaders 'n belangrike rol speel in die wyse waarop seuns hul manlike identiteit konstrueer. Eweknieë en die skoolkonteks speel egter ook 'n belangrike rol in die konstruksie van geslag. Die bevindinge het verder aan die lig gebring dat, alhoewel hegemoniese idees oor manlikheid in hierdie konteks 'n kragtige uitwerking op hierdie deelnemers se konstruksie van manlikheid het, daar aanduidings is dat sommige van die deelnemers openlike uitdrukkings van hegemoniese manlikheid uitdaag en sodoende meer komplekse oorgang-konstrukte van manlike identiteit het.
Please refer to this item in SUNScholar by using the following persistent URL: http://hdl.handle.net/10019.1/80281